\documentclass[易经]{subfiles}

\begin{document}
    \chapter{系辞}\label{sy:xici}
    \section{系辞·上篇}
    \paragraph{一}
    天尊地卑，乾坤定矣。卑高以陈，贵贱位矣。动静有常，刚柔断矣。方以类聚，物以群分，吉凶生矣。在天成象，在地成形，变化见矣。是故刚柔相摩，八卦相荡。鼓之以雷霆，润之以风雨。日月运行，一寒一暑。
    
    乾道成男，坤道成女。乾知大始，坤作成物。乾以易知，坤以简能。易则易知，简则易从。易知则有亲，易从则有功。有亲则可久，有功则可大。可久则贤人之德，可大则贤人之业。易简而天下之理得矣。天下之理得，而成位乎其中矣。
    
    \paragraph{二}
    圣人设卦观象，系辞焉而明吉凶，刚柔相推而生变化。是故吉凶者，失得之象也﹔悔吝者，忧虞之象也﹔变化者，进退之象也﹔刚柔者，昼夜之象也﹔六爻之动，三极之道也。
    
    是故君子所居而安者，易之序也﹔所乐而玩者，爻之辞也。是故君子居则观其象而玩其辞，动则观其变而玩其占，是以自天佑之，吉无不利。
    \paragraph{三}
    彖者，言乎象者也。爻者，言乎变者也。吉凶者，言乎其失得也。悔吝者，言乎其小疵也。无咎者，善补过也。
    
    是故列贵贱者存乎位，齐小大者存乎卦，辨吉凶者存乎辞，忧悔吝者存乎介，震无咎者存乎悔。是故卦有大小，辞有险易。辞也者，各指其所之。
    \paragraph{四}
    易与天地准，是故能弥纶天地之道。仰以观于天文，俯以察于地理，是故知幽明之故。原始反终，故知死生之说。
    
    精气为物，游魂为变，是故知鬼神之情状。与天地相似，故不违﹔知周乎万物而道济天下，故不过。旁行而不流，乐天知命，故不忧﹔安土敦乎仁，故能爱。范围天地之化而不过，曲成万物而不遗，通乎昼夜而知。故神无方而易无体。
    \paragraph{五}
    一阴一阳之谓道，继之者善也，成之者性也。
    
    仁者见之谓之仁，知者见之谓之知。百姓日用而不知，故君子之道鲜矣。
    
    显诸仁，藏诸用，鼓万物而不与圣人同忧，盛德大业至矣哉。富有之谓大业，日新之谓盛德，生生之谓易，成象之谓乾，效法之谓坤，极数知来之谓占，通变之谓事，阴阳不测之谓神。
    \paragraph{六}
    夫易广矣大矣。以言乎远则不御，以言乎迩则静而正，以言乎天地之间则备矣。
    
    夫乾，其静也专，其动也直，是以大生焉。夫坤，其静也翕，其动也辟，是以广生焉。广大配天地，变通配四时，阴阳之义配日月，易简之善配至德。
    \paragraph{七}
    子曰﹕“易其至矣乎﹗”夫易，圣人所以崇德而广业也。知崇礼卑。崇，效天﹔卑，法地。天地设位而易行乎其中矣﹗成性存存，道义之门。
    
    \paragraph{八}
    圣人有以见天下之赜，而拟诸其形容，象其物宜，是故谓之象。圣人有以见天下之动，而观其会通，以行其典礼﹔系辞焉，以断其吉凶，是故谓之爻。言天下之至赜而不可恶也，言天下之至动而不可乱也。拟之而后言，议之而后动，拟议以成其变化。
    
    “鸣鹤在阴，其子和之。我有好爵，吾与尔靡之。”子曰﹕“君子居其室，出其言善，则千里之外应之，况其迩者乎？居其室，出其言不善，则千里之外违之，况其迩者乎？言出乎身，加乎民﹔行发乎迩，见乎远。言行，君子之枢机。枢机之发，荣辱之主也。言行，君子之所以动乎天地也。可不慎乎？”
    
    “同人，先号啕而后笑。”子曰﹕“君子之道，或出或处，或默或语。二人同心，其利断金。同心之言，其臭如兰。”
    
    “初六，其用白茅。无咎。”子曰﹕“茍错诸地而可矣。藉之用茅，何咎之有？慎之至也。夫茅之为物薄而用可重也。慎斯术也以往，其无所失矣。”
    
    “劳谦君子，有终。吉。”子曰﹕“劳而不伐，有功而不德，厚之至也。语以其功下人者。德言盛，礼言恭。谦也者，致恭以存其位者也。”
    
    “亢龙有悔。”子曰﹕“贵而无位，高而无民，贤人在下位而无辅，是以动而有悔也。”
    
    “不出户庭，无咎。”子曰﹕“乱之所生也，则言语以为阶。君不密则失臣，臣不密则失身，机事不密则害成。是以君子慎密而不出也。”
    
    子曰﹕「作易者，其知盗乎﹗」易曰﹕「负且乘，致寇至。」负也者，小人之事也﹔乘也者，君子之器也。小人而乘君子之器，盗思夺之矣﹔上慢下暴，盗思伐之矣。慢藏诲盗，冶容诲淫。易曰﹕「负且乘，致寇至。」盗之招也。
    
    \paragraph{九}
    天一，地二，天三，地四，天五，地六，天七，地八，天九，地十。天数五，地数五，五位相得而各有合。天数二十有五，地数三十。凡天地之数五十有五，此所以成变化而行鬼神也。
    
    大衍之数五十，其用四十有九，分而为二以象两，挂一以象三，揲之以四以象四时，归奇于扐以象闰﹔五岁再闰，故再扐而后挂。乾之策，二百一十有六﹔坤之策，百四十有四，凡三百有六十，当其之日。二篇之策，万有一千五百二十，当万物之数也。是故四营而成易，十有八变而成卦。
    
    八卦而小成，引而伸之，触类而长之，天下之能事毕矣。显道神德行，是故可与酬酢，可与佑神矣。子曰﹕“知变化之道者，知神之所为乎。”
    \paragraph{十}
    易有圣人之道四焉﹕以言者尚其辞，以动者尚其变，以制器者尚其象，以卜筮者尚其占。
    
    是以君子将有为也，将有行也，问焉而以言，其受命也如向，无有远近幽深，遂知来物，非天下之至精，其孰能与于此？
    
    参伍以变，错综其数，通其变，遂成天下之文﹔极其数，遂定天下之象﹔非天下之至变，其孰与于此？
    
    易，无思也，无为也，寂然不动，感而遂通天下之故，非天下之至神，其孰能与于此？
    
    夫易，圣人之所以极深而研机也。唯深也，故能通天下之志﹔唯机也，故能成天下之务﹔唯神也，故不疾而速，不行而至。子曰﹕「易有圣人之道四焉」者，此之谓也﹗
    \paragraph{十一}
    子曰﹕「夫易，何为者也？」夫易，开物成务，冒天下之道，如斯而已者也。
    
    是故圣人以通天下之志，以定天下之业，以断天下之疑。是故蓍之德圆而神，卦之德方以知，六爻之义易以贡。
    
    圣人以此洗心，退藏于密，吉凶与民同患。神以知来，知以藏往，其孰能与于此哉？古之聪明睿知，神武而不杀者夫﹗
    
    是以明于天之道而察于民之故，是兴神物以前民用。圣人以此斋戒，以神明其德夫﹗
    
    是故阖户谓之坤，辟户谓之乾，阖一辟谓之变，往来不穷谓之通。见乃谓之象，形乃谓之器，制而用之谓之法，利用出入，民咸用之谓之神。
    
    是故易有太极，是生两仪，两仪生四象，四象生八卦，八卦生吉凶，吉凶生大业。
    
    是故法象莫大乎天地，变通莫大乎四时，悬象着明莫大乎日月，崇高莫大乎富贵。备物致用，立成器以为天下利，莫大乎圣人。探赜索隐，钩深致远，以定天下之吉凶，成天下之亹亹者，莫大乎蓍龟。
    
    是故天生神物，圣人则之﹔天地变化，圣人效之﹔天垂象见吉凶，圣人象之﹔河出图，洛出书，圣人则之。易有四象，所以示也﹔系辞焉，所以告也﹔定之以吉凶，所以断也。
    
    \paragraph{十二}
    易曰﹕「自天佑之，吉无不利。」子曰﹕「佑者助也。天之所助者顺也，人之所助者信也﹔履行思乎顺，又以尚贤也。是以自天佑之，吉无不利也。」
    
    子曰﹕「书不尽言，言不尽意。」然则圣人之意，其不可见乎？子曰﹕「圣人立象以尽意，设卦以尽情儰，系辞焉以尽其言，变而通之以尽利，鼓之舞之以尽神。」
    
    乾坤其易之蕴耶？乾坤成列而易立乎其中矣﹗乾坤毁则无以见易。易不可见，则乾坤或几乎息矣﹗
    
    是故形而上者谓之道，形而下者谓之器，化而裁之谓之变，推而行之谓之通，举而措之天下之民谓之事业。
    
    是故，夫象，圣人有以见天下之赜，而拟诸其形容，象其物宜，是故谓之象。圣人有以见天下之动，而观其会通，以行其典礼。系辞焉，以断其吉凶，是故谓之爻。极天下之赜者存乎卦，鼓天下之动者存乎辞，化而裁之存乎变，推而行之存乎通，神而明之存乎其人。默而成之，不言而信，存乎德行。
    
    \section{系辞·下篇}
    \paragraph{一}
    八卦成列，象在其中矣。因而重之，爻在其中矣。刚柔相推，变在其中矣。系辞焉而命之，动在其中矣。吉凶悔吝者，生乎动者也。刚柔者，立本者也。变通者，趣时者也。吉凶者，贞胜者也。天地之道，贞观者也。日月之道，贞明者也。天地之动，贞夫一者也。
    
    夫干，确然示人易矣。夫坤，隤然示人简矣。爻也者，效此者也。象也者，像此者也。爻象动乎内，吉凶见乎外，功业见乎变，圣人之情见乎辞。天地之大德曰生，圣人之大宝曰位，何以守位曰仁，何以聚人曰财，理财正辞，禁民为非曰义。
    
    \paragraph{二}
    古者包羲氏之王天下也，仰则观象于天，俯则观法于地，观鸟兽之文与地之宜。近取诸身，远取诸物，于是使作八卦，以通神明之德，以类万物之情。作结绳而为罔罟，以佃以渔，盖取诸离。
    
    包羲氏没，神农氏作，斲木为耜，揉木为耒，耒耨之利以教天下，盖取诸益。
    
    日中为市，致天下之民，聚天下之货，交易而退，各得其所，盖取诸噬嗑。
    
    神农氏没，黄帝尧舜氏作，通其变，使民不倦，神而化之，使民宜之。易穷则变，变则通，通则久。是以自天佑之，吉无不利。黄帝尧舜垂衣裳而天下治，盖取诸乾、坤。
    
    刳木为舟，剡木为楫，舟楫之利以济不通，致远以利天下，盖取诸涣。
    
    服牛乘马，引重致远以利天下，盖取诸随。
    
    重门击柝以待暴客，盖取诸豫。
    
    断木为杵，掘地为臼，臼杵之利万民以济，盖取诸小过。
    
    弦木为弧，剡木为矢，弧矢之利以威天下，盖取诸睽。
    
    上古穴居而野处，后世圣人易之以宫室，上栋下宇以待风雨，盖取诸大壮。
    
    古之葬者，厚衣之以薪，葬之中野，不封不树，丧期无数；后世圣人易之以棺椁，盖取诸大过。
    
    上古结绳而治，后世圣人易之以书契，百官以治，万民以察，盖取诸夬。
    
    \paragraph{三}
    是故易者象也；象也者，像也。彖者，材。爻也者，效天下之动者也。是故吉凶生而悔吝着也。
    
    \paragraph{四}
    阳卦多阴，阴卦多阳。其故何也？阳卦奇，阴卦耦。其德行何也？阳一君而二民，君子之道也；阴二君而一民，小人之道也。
    
    \paragraph{五}
    易曰：「憧憧往来，朋从尔思。」子曰：「天下何思何虑？」天下同归而殊涂，一致而百虑。天下何思何虑？日往则月来，月往则日来，日月相推而明生焉。寒往则暑来，暑往则寒来，寒暑相推而岁成焉。往者屈也，来者信也，屈信相感而利生焉。尺蠖之屈，以求信也。龙蛇之蛰，以存身也。精义入神，以致用也。利用安身，以崇德也。过此以往，未之或知也。穷神知化，德之圣也。
    
    易曰：「困于石，据于蒺藜。入于其宫，不见其妻。凶。」子曰：「非所困而困焉，名必辱。非所据而据焉，身必危。既辱且危，死期将至。妻其可得见耶？」
    
    易曰：「公用射隼于高墉之上，获之无不利。」子曰：「隼者，禽也。弓矢者，器也。射之者，人也。君子藏器于身，待时而动，何不利之有？动而不括，是以出而有获，语成器而动者也。」
    
    子曰：「小人不耻不仁，不畏不义，不见利不劝，不威不惩。小惩而大诫，此小人之福也。」易曰：「屦校灭趾，无咎。」此之谓也。
    
    善不积不足以成名，恶不积不足以灭身。小人以小善为无益而弗为也，以小恶为无伤而弗去也﹔故恶积而不可掩，罪大而不可解。易曰：「何校灭耳，凶。」
    
    子曰：「危者，安其位者也。亡者，保其存者也。乱者，有其治者也。是故君子安而不忘亡，治而不忘乱，是以身安而国家可保也。」易曰：「其亡其亡，系于苞桑。」
    
    子曰：「德薄而位尊，知小而谋大，力小而任重，鲜不及矣。」易曰：「鼎折足，覆公餗，其形渥。凶。」言不胜其任也。
    
    子曰：「知几，其神乎﹗」君子上交不谄，下交不渎，其知几乎﹗几者，动之微，吉凶之先见者也。君子见几而作，不俟终日。易曰：「介于石，不终日。贞吉。」介如石焉，宁用终日，断可识矣。君子知微知彰，知柔知刚，万夫之望。
    
    子曰：「颜氏之子，其殆庶几乎﹗有不善未尝不知，知之未尝复行也。」易曰：「不远复，无祇悔。元吉。」
    
    天地絪缊，万物化醇；男女构精，万物化生。易曰：「三人行，则损一人；一人行，则得其友。」言致一也。
    
    子曰：「君子安其身而后动，易其心而后语，定其交而后求。君子修此三者故全也。危以动，则民不与也。惧以语，则民不应也。无交而求，则民不与也。莫之与，则伤之者至矣。」易曰：「莫益之，或击之，立心勿恒。凶。」
    
    \paragraph{六}
    子曰：“乾坤，其易之门耶﹗”乾，阳物也；坤，阴物也。阴阳合德而刚柔有体，以体天地之撰，以通神明之德。其称名也，杂而不越。于稽其类，其衰世之意邪﹗
    
    夫易，彰往而察来而微显阐幽，开而当名辨物，正言断辞，则备矣。其称名也小，其取类也大。其旨远，其辞文。其言曲而中，其事肆而隐。因贰以济民行，以明失得之报。
    \paragraph{七}
    易之兴也，其于中古乎？作易者，其有忧患乎？是故履，德之基也；谦，德之柄也；复，德之本也；恒，德之固也；损，德之修也；益，德之裕也；困，德之辨也；井，德之地也；巽，德之制也。履和而至，谦尊而光，复小而辨于物，恒杂而不厌，损先难而后易，益长裕而不设，困穷而通，井居其所而迁，巽称而隐。履以和行，谦以制澧，复以自知，恒以一德，损以远害，益以兴利，困以寡怨，井以辨义，巽以行权。
    \paragraph{八}
    易之为书也不可远，为道也屡迁，变动不居，周流六虚，上下无常，刚柔相易，不可为典要，唯变所适。其出入以度，外内使知惧。又明于忧患与故，无有师保，如临父母。初率其辞而揆其方，既有典常，茍非其人，道不虚行。
    \paragraph{九}
    易之为书也，原始要终以为质也。六爻相杂，唯其时物也。其初难知，其上易知，本末也。初辞拟之，卒成之终。若夫杂物撰德，辨是与非，则非其中爻不备。噫﹗亦要存亡吉凶，则居可知也。知者观其彖辞，则思过半矣。
    
    二与四，同功而异位；其善不同：二多誉，四多惧，近也。柔之为道不利远者，其要无咎，其用柔中也。三与五，同功而异位；三多凶，五多功，贵贱之等也。其柔危，其刚胜邪？
    \paragraph{十}
    易之为书也，广大悉备，有天道焉，有人道焉，有地道焉。兼三才而两之，故六。六者非它也，三才之道也。道有变动，故曰爻。爻有等，故曰物。物相杂，故曰文。文不当，故吉凶生焉。
    \paragraph{十一}
    易之兴也，其当殷之末世，周之盛德邪？当文王与纣之事邪？是故其辞危。危者使平，易者使倾，其道甚大，百物不废，惧以终始，其要无咎，此之谓易之道也。
    \paragraph{十二}
    夫乾，天下之至健也，德行恒易以知险。夫坤，天下之至顺也，德行恒简以知阻。能说诸心，能研诸侯之虑，定天下之吉凶，成天下之亹亹者。是故变化云为，吉事有祥。象事知器，占往知来。天地设位，圣人成能，人谋鬼谋，百姓与能。
    
    八卦以象告，爻彖以情言，刚柔杂居而吉凶可见矣。变动以利言，吉凶以情迁，是故爱恶相攻而吉凶生，远近相取而悔吝生，情伪相感而利害生。凡易之情，近而不相得，则凶或害之，悔且吝。将叛者其辞惭，中心疑者其辞枝；吉人之辞寡，躁人之辞多，诬善之人其辞游，失其守者其辞屈。
\end{document}